Nieu-Seeland is 'n land wat bestaan uit twee groot eilande en klomp kleiner eilande in die suidwestelike Stille Oseaan. Nieu-Seeland staan bekend vir sy isolasie: die land word deur Australië geskei aan die noordweste deur die Tasmaniese see wat ongeveer 2000km wyd is. Die naaste buurlande is Nieu-Kaledonië, Fiji en Tonga.
Die huidige Koningin van Nieu-Seeland is Elizabeth II en word in die land verteenwoordig deur 'n Goewerneurgeneraal. Die de facto politieke mag is in besit van die Eerste Minister, wat ook as die leier van die demokratiese regering dien. Nieu-Seeland neem ook verantwoordelikheid vir die buitelandse sake van die selfregerende lande van die Cook-eilande en Niue, asook die behartiging van die afhanklikheid van Tokelau. Nieu-Seeland het ook 'n gebiedsaanspraak in Antarktika, Ross Dependency.